Z A P I S N I K

10. sjednice Vijeća Mjesnog odbora Savica Šanci održane 18. ožujka 2022.

u prostorijama Mjesnog odbora Savica Šanci, I. Savica 2, s početkom u 9 sati.

Nazočni članovi Vijeća: Miljenko Blažević, Tomislav Brkić, Ivan Kuštra, Daniel Škrlec, Ivana Carević i Marijo Pisk.

Odsutni članovi Vijeća: Gospava Rakitić.

Ostali prisutni: Domagoj Lovrić – GU za MS,CZ i sigurnost

Zapisnik vodi: Domagoj Lovrić

Predsjednik konstatira da je nazočno 6 od ukupno 7 članova Vijeća, što znači da Vijeće može pravovaljano odlučivati, te otvara 10. sjednicu Vijeća Mjesnog odbora. 

Uz primjedbu da Zapisnik treba sadržavati i fotografije, Vijeće jednoglasno prihvaća tekst Zapisnika 9. sjednice održane 15. veljače 2022.

Na prijedlog predsjednika Vijeće jednoglasno utvrđuje

D N E V N I     R E D:

1. Prijedlog izviješća o radu Vijeća Mjesnog odbora Savica Šanci za 2021.

2. Prijedlog programa rada Vijeća Mjesnog odbora Savica Šanci za 2022.

3. Prijedlog zaključka o prenamjeni neiskorištenih kolničkih površina u Ulici Dane Duića u parkirna mjesta

4. Prijedlog zaključka o izmjeni usporivača prometa u Ulici 1. gardijske brigade Tigrovi

5. Prijedlog zaključka o rekonstrukciji Miševečke ulice

6. Prijedlog zaključka o regulaciji semafora - križanje Avenije Marina Držića i Ulice Dane Duića

7. Prijedlog zaključka o uvrštavanju u Plan komunalnih potreba

8. popločavanje staze

9. Prijedlog zaključka o korištenju prostora MS

10. Zahtjev Bandić Milan 365 – stranka rada i solidarnosti

11. Izvješća, pitanja i prijedlozi

Ad.1  Prijedlog izviješća o radu Vijeća Mjesnog odbora Savica Šanci za 2021.

Članovi Vijeća primili su materijal uz poziv. 

Nakon rasprave gđe. Carević, Vijeće većinom glasova (4 za, 1 protiv i 1 suzdržan) donosi

IZVJEŠĆE O RADU

Vijeća Mjesnog odbora Savica Šanci

za  2021.

16. svibnja 2021. održani su u Gradu Zagrebu izbori za članove vijeća gradskih četvrti i članove vijeća mjesnih odbora tako da ovo Izviješće sadrži podatke o radu dvaju saziva Vijeća.

Novo Vijeće se konstituiralo 25. lipnja 2021., izabralo je Mandatno povjerenstvo, te predsjednika i potpredsjednicu Vijeća.

Na 4. sjednici, održanoj 6. rujna 2021. izglasano je nepovjerenje predsjedniku i predsjednici Vijeća, te su izabrani novi predsjednik i potptredsjednik.

U 2021. godini rad Vijeća se odvijao u skladu sa Statutom Grada Zagreba, Pravilima Mjesnog odbora Savica Šanci, Poslovnikom o radu Vijeća Mjesnog odbora Savica Šanci i Programom rada Vijeća Mjesnog odbora Savica Šanci.

Vijeće je u 2021. održalo 11 (4 u prethodnom saziva u 7 u sadašnjem) sjednica. Na svim sjednicama prisustvovali su svi članovi Vijeća. Nije bilo odgođenih, a niti prekinutih sjednica zbog nedovoljnog broja prisutnih članova Vijeća.  

Prosječno trajanje sjednica Vijeća bilo je sat i 30 minuta. 

Na sjednicama su bile ukupno 82 točke dnevnog reda (19 u prethodnom sazivu i 63 u sadašnjem) i donesena su 72 (19 u prethodnom sazivu i 53 u sadašnjem) akta.

Između ostalih doneseni su sljedeći akti:  

· Izvješće o radu Vijeća Mjesnog odbora Savica Šanci za 2020.

· Program rada Vijeća Mjesnog odbora za 2021.

· Financijski plan Mjesnog odbora Savica Šanci za 2021.

· Prioriteti za Plana malih komunalnih akcija za 2021.

· Prioriteti za donošenje Plana komunalnih aktivnosti GČ Peščenica-Žitnjak u 2021.

· Godišnji izvještaj o izvršenju Financijskog plana  MO Savica Šanci za 2020. 

Nadalje Vijeće je donijelo:

· 3 akta (2 u prethodnom sazivu i 1 u sadašnjem) čije je donošenje propisano Pravilima Mjesnog odbora Savica Šanci

· 27 zaključaka (5 u prethodnom sazivu i 22 u sadašnjem) vezanih za rješavanje komunalne problematike na području MO-a

· 19 zaključka (5 u prethodnom sazivu i 14 u sadašnjem) vezanih za promet i prometnu signalizaciju

· 1 zaključak o urbanističkom uređenju (u prethodnom sazivu)

· 5 zaključka (4 u prethodnom sazivu i 1 u sadašnjem) o povremenom korištenju prostora Mjesnog odbora 

· 2 zaključka (po jedan u svakom od saziva) o uvrštavanju u Plan komunalnih potreba

· 5 očitovanja ( 1 u prethodnom sazivu i 4 u sadašnjem) na upite gradskih ureda

· 8 zaključaka vezanih za izbore (u novom sazivu)

· te po jedan zaključak o uvrštenju u Fond imena ulica i trgova i prijedlog za imenovanje člana školskog odbora

Vijeće je raspravljalo o zahtjevima građana i prijedlozima vijećnika, te slalo dopise nadležnim gradskim uredima kao i Vijeću GČ Peščenica-Žitnjak.

Predsjednik Vijeća je  redovito sazivao sjednice Vijeća, predlagao dnevne redove i predsjedavao svim sjednicama Vijeća u 2021. godini. Surađivao je s predsjednikom Gradske četvrti Peščenica-Žitnjak u rješavanju komunalnih problema, te prisustvovao Koordinacijama predsjednika Gradske četvrti Peščenica - Žitnjak i predsjednika mjesnih odbora Gradske četvrti Peščenica – Žitnjak.

Članovi Vijeća su svoj rad realizirali prvenstveno kroz sudjelovanje na sjednicama Vijeća, na koje su se redovito odazivali. Članovi su na sjednicama raspravljali i iznjašnjavali se o svim pitanjima koja su bila na dnevnom redu, te davali inicijative i prijedloge radi poboljšanja života građana na svom području. Također su organizirali redovita tjedna dežurstva u sjedištu Mjesnog odbora radi primanja građana.

Vijeće je u svom radu nastojalo riješiti zahtjeve građana, te je poduzimalo mjere u okviru svojih nadležnosti kroz prijedloge za Plan malih komunalnih akcija i Plan komunalnih aktivnosti GČ Peščenica-Žitnjak, kao i upoznavanje Vijeća Gradske četvrti Peščenica - Žitnjak i nadležnih gradskih ureda sa zahtjevima i potrebama građana Mjesnog odbora Savica Šanci dostavljajući zapisnike i zaključke sa sjednica Vijeća.

Ad.2  Prijedlog programa rada Vijeća Mjesnog odbora Savica Šanci za 2022.

Članovi Vijeća primili su materijal uz poziv. 

Vijeće jednoglasno donosi

PROGRAM RADA VIJEĆA MJESNOG ODBORA 

SAVICA ŠANCI ZA 2022.

· Polazne odrednice

Vijeće Mjesnog odbora Savica Šanci polazne odrednice Programa rada temelji na najaktualnijim potrebama komunalnog, socijalnog i kulturnog standarda, koje je Vijeće uočilo u svome radu (pri tome se ne podrazumijeva samo nova problematika već i održavanje postojeće infrastrukture i standarda) uz stavljanje naglaska na posebnost i specifičnost Mjesnog odbora  Savica Šanci.

Polazne odrednice, ciljevi i zadaci Programa rada Vijeća Mjesnog odbora Savica Šanci ovise o cjelovitom radu mjesne samouprave, odnosno prvenstveno o suradnji Vijeća s Vijećem Gradske četvrti Peščenica-Žitnjak. Stoga se polazne odrednice rada Vijeća Mjesnog odbora Savica Šanci kod definiranja problema i predlaganja njihovih rješenja, kako komunalnog, tako i društvenog i kulturnog standarda, te organiziranja suradnje s građanima, uz ostalo, temelje i na suradnji Vijeća Mjesnog odbora Savica Šanci s Vijećem Gradske četvrti Peščenica-Žitnjak. Suradnja se pri tom podrazumijeva kroz primjenu propisane procedure rada Vijeća Mjesnog odbora Savica Šanci koja se odvija i pokreće od suradnje s građanima, poznavanja komunalne problematike, donošenja zaključaka na sjednicama i koordinacije predsjednika vijeća mjesnih odbora s predsjednikom Vijeća Gradske četvrti Peščenica-Žitnjak.

Iz navedenog konteksta specificiraju se sljedeće polazne odrednice:

· Pojačano održavanje, asfaltiranje i rekonstrukcija ulica

· Izgradnja i asfaltiranje parkirališta

· Uređenje i asfaltiranje pješačkih staza i nogostupa

· Regulacija prometa postavom prometne signalizacije

· Pojačanje postojeće javne rasvjete u ulicama

· Uređenje i opremanje dječjih igrališta potrebnim sadržajima

· Zaštita javnih zelenih površina i opremanje istih sadržajima (klupe, stolovi, koševi za otpatke i sl.)

· Briga za zaštitu okoliša i sigurnost građana  Mjesnog odbora Savica Šanci

Sve navedene polazne odrednice ovise o osnovnoj odrednici koja se prepoznaje po stupnju uspješnosti:

· suradnje Vijeća Mjesnog odbora Savica Šanci s građanima,

· suradnje Vijeća Mjesnog odbora Savica Šanci s Vijećem Gradske četvrti Peščenica-Žitnjak i Gradskim uredom  za mjesnu samoupravu.

Navedene odrednice izravno  uvjetuju i usmjeravaju uspješnost rada Vijeća Mjesnog odbora Savica Šanci, a neizravno pridonose uspješnoj realizaciji rada Vijeća Gradske četvrti Peščenica-Žitnjak.

· Glavni ciljevi

Na osnovi rada Vijeća Gradske četvrti Peščenica-Žitnjak vezanog uz prostor našeg Mjesnog odbora, Vijeće Mjesnog odbora Savica Šanci postavlja sljedeće ciljeve:

· Koordinirano, u suradnji s građanima, i sustavno prikupljanje svih podataka bitnih  za Mjesni odbor Savica Šanci o komunalnoj opremljenosti, uređenju prostora, komunalnom redu, zaštiti okoliša, javnog reda i mira, rada javnih službi, te upoznavanje Vijeća Gradske četvrti Peščenica-Žitnjak i građana MO Savica Šanci s istim.

· Koordinirano s Vijećem Gradske četvrti Peščenica-Žitnjak, sustavno i kontinuirano planiranje rješavanja manjih komunalnih potreba koje Vijeće Mjesnog odbora Savica Šanci selektira i predlaže Vijeću Gradske četvrti kao prioritete Programa komunalnih aktivnosti za tekuće i iduće razdoblje.

· Uočavanje i predlaganje rješavanja većih komunalnih problema na Mjesnom odboru Savica Šanci (koji se ne mogu, zbog svoje obimnosti i složenosti, rješavati kroz Program MKA ili Program komunalnih aktivnosti) Vijeću Gradske četvrti i drugim nadležnim tijelima 

·  Kontinuirano upoznavanje i praćenje osnovnih akata na kojima se temelji rad, organizacija i odlučivanje Vijeća Mjesnog odbora Savica Šanci

· Permanentno nastojanje za što učinkovitijom suradnjom Vijeća Mjesnog odbora Savica Šanci s Vijećem Gradske četvrti Peščenica-Žitnjak i Gradskim uredom za mjesnu samoupravu.

· Zadaci i rokovi

Na osnovi ovih, Programom postavljanih ciljeva, Vijeće Mjesnog odbora Savica Šanci će u svome radu i na svojim sjednicama tijekom 2020. provoditi proceduralne postupke i donositi odgovarajuće akte u predviđenim rokovima, a naročitu pozornost posvetiti će sljedećim pitanjima:

· Koordinaciji i suradnji s Vijećem Gradske četvrti Peščenica-Žitnjak i predsjednikom Vijeća Gradske četvrti Peščenica-Žitnjak u okviru propisane procedure (kontinuirano kroz cijelu godinu).

· Kontinuiranom praćenju aktualne komunalne problematike iz Plana komunalnih potreba Mjesnog odbora Savica Šanci te, prema složenosti i razini rješavanja, predlagati 

· prioritete za Plana MKA:

· prioritete za Plan komunalnih aktivnosti

· Vijeću Gradske četvrti Peščenica-Žitnjak.

· realizaciju složenih i većih komunalnih potreba

·  nadležnim tijelima Grada po propisanoj proceduri (kontinuirano  kroz cijelu godinu).

· donijeti Plana  malih komunalnih akcija (održavanje javnih površina i održavanje nerazvrstanih cesta)

Zadaci:

· Donošenje Izvješća o radu Vijeća Mjesnog odbora Savica Šanci za 2021. (siječanj- ožujak 2022.)

· Donošenje Programa rada Vijeća Mjesnog odbora Savica Šanci za 2022. (siječanj-ožujak 2022.)

· Donošenje Financijskog plana Mjesnog odbora Savica Šanci za 2022. (siječanj – ožujak 2022.)

· Donošenja Plana malih komunalnih akcija Mjesnog odbora Savica Šanci za 2022. (siječanj – ožujak 2022.)

· Donošenje Godišnjeg izvještaja o izvršenju Financijskog plana Mjesnog odbora Savica Šanci za 2011. (lipanj – rujan 2022)

· Predlaganje prioriteta MKA za 2023. za Mjesni odbor Savica Šanci (listopad-prosinac 2022.)

· Davanje mišljenja o prijedlozima akata i programima koja od Vijeća Mjesnog odbora Savica Šanci zatraži Vijeće Gradske četvrti Peščenica-Žitnjak ili druga nadležna gradska tijela, te prihvaćanje programa i akata na znanje o kojima navedena tijela informiraju Vijeće Mjesnog odbora Savica Šanci (kada bude zatražena i ponuđena).

· Raspravljanje i donošenje zaključaka na sjednicama Vijeća na osnovi prijedloga stanovnika Mjesnog odbora Savica Šanci (kontinuirano kroz cijelu godinu).

· Sudjelovanje i predlaganje u donošenju prostornih, urbanističkih i detaljnih planova Grada Zagreba (PUP, GUP, UPU) kada se odnose na prostor Mjesnog odbora Savica Šanci (prema dospijeću prijedloga).

· Raspravljanje i predlaganje rješavanja problema o zaštiti okoliša, sigurnosnom i komunalnom standardu građana Mjesnog odbora Savica Šanci (kontinuirano kroz cijelu godinu).

Izvršenje zadatka u predviđenim rokovima treba shvatiti aproksimativno jer ovise od više činitelja, a naročito o:

· dosegnutoj razini odvijanja propisanog rada Vijeća Mjesnog odbora Savica Šanci

· suradnji Vijeća Mjesnog odbora Savica Šanci s Vijećem Gradske četvrti Peščenica-Žitnjak i s predsjednikom Vijeća Gradske četvrti.

· suradnji Vijeća Mjesnog odbora s građanima Mjesnog odbora Savica Šanci, te o izvršenju proračunskih stavki koje se odnose na Gradski ured za mjesnu samoupravu, civilnu zaštitu i sigurnost Grada Zagreba.

Ad.3  Prijedlog zaključka o prenamjeni neiskorištenih kolničkih površina u Ulici Dane Duića u parkirna mjesta

Članovi Vijeća primili su materijal uz poziv. 

Nakon rasprave članovi Vijeća su se složili da nije moguća prenamjena neiskorištenih kolničkih površina u Ulici Dane Dujića u parkirališna mjesta.

Ad.4  Prijedlog zaključka o izmjeni usporivača prometa u Ulici 1. gardijske brigade Tigrovi

Članovi Vijeća primili su materijal uz poziv. 

Vijeće jednoglasno donosi 

Z A K L J U Č A K

             o izmjeni usporivača prometa u Ulici I. gardijske brigade Tigrovi

· Vijeće Mjesnog odbora Savica Šanci predlaže Vijeću Gradske četvrti Peščenica-Žitnjak da od nadležnih gradskih službi zatraži izmjenu dotrajalih usporivača prometa u Ulici I. gardijske brigade Tigrovi.

· Ovaj Zaključak će biti dostavljen Vijeću Gradske četvrti Peščenica-Žitnjak na daljnje postupanje.

Ad.5  Prijedlog zaključka o rekonstrukciji Miševečke ulice

Članovi Vijeća primili su materijal uz poziv. 

Nakon rasprave svih članova Vijeća, Vijeće jednoglasno donosi

Z A K L J U Č A K

o rekonstrukciji Miševečke ulice

· Vijeće Mjesnog odbora Savica Šanci predlaže Vijeću Gradske četvrti Peščenica-Žitnjak da zatraži uvrštavanje i rekonstrukciju dijela Miševečke ulice i izgradnju produžene Ulice Bože i Nikole Bionde i Ulice "4B“ "(uključujući i rješenje križanja s Letovaničkom ulicom) u Program građenja komunalne infrastrukture na području Grada Zagreba, za što su, vidljivo prema Informatičkom sustavu prostornog  planiranja, projekti pripremljeni.

· Ovaj Zaključak će biti dostavljen Vijeću Gradske četvrti Peščenica-Žitnjak na daljnje postupanje.

Ad.6  Prijedlog zaključka o regulaciji semafora - križanje Avenije Marina Držića i Ulice Dane Duića 

Članovi Vijeća primili su materijal uz poziv. 

U raspravi sudjeluju Daniel Škrlec, Ivana Carević i Tomislav Brkić.

S 5 glasova protiv i 1 za, Vijeće ne prihvaća prijedlog zaključka o izmjeni regulacije semafora.

Ad.7  Prijedlog zaključka o uvrštavanju u Plan komunalnih potreba – popločavanje 

           staze

Članovi Vijeća primili su materijal uz poziv. 

U raspravi sudjeluju Daniel Škrlec i Ivana Carević.

Sa 4 glasa protiv i 2 suzdržana Vijeće ne prihvaća predloženi zaključak o popločavanju staze između zgrada u Ulici grada Chicaga i Davora Zbiljskog.

Ad.8  Prijedlog zaključka o povremenom korištenju prostora MS 

Članovi Vijeća primili su materijal uz poziv. 

Vijeće jednoglasno donosi

Z A K L J U Č A K

o povremenom korištenju prostora MS

· Političkoj stranci Bandić Milan 365 – stranka rada i solidarnosti, iz Zagreba, odobrava se povremeno korištenje dvorane u objektu Mjesnog odbora Savica Šanci, Zagreb, I. Savica 2, i to ponedjeljkom od 18,00 do 20,00 sat, za održavanje sastanaka članova Stranke i teče od 01.04.2022. do 31.12.2022.

· Prostor  iz točke 1. ovog zaključka, korisnik koristiti će bez naknade.

· Korisnik se obvezuje da će postupati s  pažnjom  dobrog gospodara u korištenju prostora.

· O povremenom korištenju prostora iz točke 1. ovog zaključka, Gradski ured za mjesnu samoupravu, Područni odsjek Peščenica-Žitnjak izdat će odobrenje o korištenju, a u skladu s ovim zaključkom.

Ad.9  Izvješća, pitanja i prijedlozi

Članovi vijeća primili su na znanje pristigla izviješća.

Ivan Kuštra poziva članove Vijeća da podrže prijedlog kojim se odbija gradnja kompostane, sortirnice ili bilo kakvih sličnih objekata na području Gradske četvrti Peščenica-Žitnjak, te Vijeće većinom glasova (4 za, 2 suzdržana) donosi

Z A K L J U Č A K

o sazivanju zbora građana

1.
Vijeće Mjesnog odbora Savica Šanci podržava odluku o sazivanju zbora građana Mjesnog odbora Resnik u suradnji s vijećima mjesnih odbora Žitnjak, Petruševac, Ivanja Reka, Kozari Bok i Kozari Putevi. Predlaže se da se na zboru donese mišljenje o
-
 prijedlogu lokacije na području MO Resnik za privremeno skladištenje  građevinskog otpada nastalog prilikom obnove zgrada nastradalih u potresu

-
prijedlogu izgradnje objekta Sortirnice na području MO Resnik

2.
Mjesto i datum održavanja zbora građana odrediti će se naknadno za što će se uputiti javni poziv na način prikladan mjesnim prilikama.

Z A K L J U Č A K

o lokaciji za privremeno skladištenje i oporabu građevinskog materijala
1.
Vijeće Mjesnog odbora Savica Šanci protivi se lokaciji koju predlaže Grad Zagreb za privremeno skladištenje i oporabu građevinskog materijala i otpada koji će nastati prilikom obnove zgrada nakon potresa.

2.
Vijeće Mjesnog odbora Savica Šanci predlaže Vijeću Gradske četvrti Peščenica-Žitnjak da podrži ovaj Zaključak.
Ovim je dnevni red sjednice iscrpljen. Predsjednik zaključuje sjednicu u 10,00 sati.

Zapisnik sastavila: Virginia Čogurić 

KLASA: 024-08/22-003/553

URBROJ: 251-13-11-11-22-2
Zagreb, 18. ožujka 2022.

                                                                                   Predsjednik Vijeća Mjesnog odbora                                                                                                                                                                                             

Savica Šanci

                                                                                            Daniel Škrlec 

